CELEX: E2010C0291
Language: el
Date: 2010-07-07 00:00:00
Title: Απόφαση της Εποπτεύουσας Αρχής της ΕΖΕΣ αριθ. 291/10/COL, της 7ης Ιουλίου 2010 , για την αναγνώριση εγκεκριμένων ζωνών στη Νορβηγία όσον αφορά τη βοναμίωση ( Bonamia ostreae ) και τη μαρτειλίωση ( Marteilia refringens )

22.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/60
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 291/10/COL
   της 7ης Ιουλίου 2010
   για την αναγνώριση εγκεκριμένων ζωνών στη Νορβηγία όσον αφορά τη βοναμίωση (Bonamia ostreae) και τη μαρτειλίωση (Marteilia refringens)
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη τη συμφωνία για τον Ευρωπαϊκό Οικονομικό Χώρο και ιδίως το άρθρο 109 και το πρωτόκολλο 1,
   Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1,
   Έχοντας υπόψη την πράξη που αναφέρεται στο σημείο 4.1.5α του κεφαλαίου Ι του παραρτήματος Ι της συμφωνίας ΕΟΧ, την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), όπως αναπροσαρμόστηκε με το πρωτόκολλο 1 της συμφωνίας ΕΟΧ και ιδίως το άρθρο 53 της εν λόγω πράξης.
   Εκτιμώντας τα ακόλουθα:
   Με την απόφαση αριθ. 225/04/COL της 9ης Σεπτεμβρίου 2004, η Εποπτεύουσα Αρχή της ΕΖΕΣ αναγνώρισε το σύνολο των ακτών της Νορβηγίας ως εγκεκριμένη ζώνη όσον αφορά τη βοναμίωση (Bonamia ostreae) και τη μαρτειλίωση (Marteilia refringens).
   Με ηλεκτρονικό ταχυδρομείο της 3ης Ιουνίου 2009, η Νορβηγία ενημέρωσε την Εποπτεύουσα Αρχή της ΕΖΕΣ σχετικά με την ανίχνευση μόλυνσης από Bonamia ostreae σε άγρια στρείδια από την επαρχία Aust-Agder της νότιας Νορβηγίας και ότι γύρω από τη μολυσμένη περιοχή είχε οριοθετηθεί μια ζώνη ελέγχου και μια ζώνη επιτήρησης.
   Με επιστολή της 23ης Απριλίου 2010 (αριθ. περιστατικού: 554681), η Νορβηγία επιβεβαίωσε στην Εποπτεύουσα Αρχή της ΕΖΕΣ ότι δεν θα μπορούσε να αποκλειστεί η παρουσία της Bonamia ostreae στα άγρια στρείδια από την επαρχία Aust-Agder της νότιας Νορβηγίας και, ως εκ τούτου, καμία αποδεικτική μαρτυρία δεν θα μπορούσε να αιτιολογήσει την άρση του ελέγχου και της επιτήρησης στη ζώνη γύρω από τη συγκεκριμένη περιοχή.
   Το άρθρο 53 παράγραφος 3 της οδηγίας 2006/88/ΕΚ προβλέπει ότι όταν η επιζωτιολογική έρευνα επιβεβαιώσει ότι υπάρχει σοβαρή πιθανότητα να έχει σημειωθεί μόλυνση, το καθεστώς απαλλαγής από ασθένειες του κράτους, της ζώνης ή του διαμερίσματος ανακαλείται, σύμφωνα με τη διαδικασία με την οποία το καθεστώς αυτό παραχωρήθηκε. Σύμφωνα με τα αποτελέσματα της επιδημιολογικής έρευνας που διεξήχθη από τη Νορβηγία και το αποτέλεσμα των συνομιλιών μεταξύ του Εθνικού Κτηνιατρικού Ινστιτούτου της Νορβηγίας και του κοινοτικού εργαστηρίου αναφοράς, η Εποπτεύουσα Αρχή της ΕΖΕΣ κρίνει ότι πληρούνται οι προϋποθέσεις για την αναγνώριση του καθεστώτος απαλλαγής από ασθένειες για τη μολυσμένη περιοχή του Aust-Agder στη νότια Νορβηγία.
   Συνεπώς, η απόφαση αριθ. 225/04/COL πρέπει να καταργηθεί.
   Τα μέτρα που προβλέπονται στην παρούσα απόφαση είναι σύμφωνα με τη γνώμη της Κτηνιατρικής Επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι εγκεκριμένες ζώνες όσον αφορά τη βοναμίωση (Bonamia ostreae) και τη μαρτειλίωση (Marteilia refringens) για τη Νορβηγία απαριθμούνται στο παράρτημα.
   Άρθρο 2
   Η απόφαση αριθ. 225/04/COL καταργείται.
   Άρθρο 3
   Η παρούσα απόφαση αρχίζει να ισχύει στις 7 Ιουλίου 2010.
   Άρθρο 4
   Η παρούσα απόφαση απευθύνεται στη Νορβηγία.
   Άρθρο 5
   Το κείμενο της παρούσας απόφασης στην αγγλική γλώσσα είναι το μόνο αυθεντικό.
   
      Βρυξέλλες, 7 Ιουλίου 2010.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Sverrir Haukur GUNNLAUGSSON
         
            Μέλος τον Εώματος
         
      
   
   
      (1)  ΕΕ L 328 της 24.11.2006, σ. 14, καθώς και το συμπλήρωμα ΕΟΧ αριθ. 32 της 17.6.2010, σ. 1. Η εν λόγω οδηγία δεν έχει ακόμα δημοσιευθεί στη νορβηγική γλώσσα.
   
      ΠΑΡΑΡΤΗΜΑ
      
                  1.
               
               
                  Το σύνολο των ακτών της Νορβηγίας αποτελεί εγκεκριμένη ζώνη όσον αφορά τη μαρτειλίωση (Marteilia refringens).
               
            
                  2.
               
               
                  Το σύνολο των ακτών της Νορβηγίας αποτελεί εγκεκριμένη ζώνη όσον αφορά τη βοναμίωση (Bonamia ostreae) με εξαίρεση:
                  
                              —
                           
                           
                              την επαρχία Aust-Agder στη νότια Νορβηγία.